যে দেশের ৯৮ শতাংশ মানুষের মাতৃভাষা বাংলা, আর ৩০ শতাংশের ওপর মানুষ এখনও নিরক্ষর, সে দেশের ব্যাংকগুলোতে হিসাব খুলতে গেলে ইংরেজি ভাষায় লেখা হিসাব ফরম পুরণ করে হিসাব খুলতে হয়, যদিও অতি সম্প্রতি বাংলাদেশ ব্যাংকের নির্দেশনার ফলে ব্যাংকগুলো বাংলা ও ইংরেজি উভয় ভাষায় মুদ্রিত হিসাব ফরম তৈরি করেছে। কিন্তু ঋণ আবেদন ফরম এবং ঋণ অনুমোদন চিঠি এখনো অধিকাংশ ব্যাংকে ইংরেজি ভাষায় লেখা হয়। চার্জ ডকুমেন্টের ইংরেজি সমুহের অর্থ উদ্ধার করতে গেলে ব্যাংকারেরই চুল ছেঁড়ার অবস্থা হয়, গ্রাহকরা তো পড়ে দেখার সাহসই করেন না। বর্তমানে প্রযুক্তির সহজলভ্যতার বদৌলতে শিক্ষিত ও সচেতন গ্রাহকদের জিজ্ঞাসাগুলোও এখন অনেকটাই ইন্টারনেট তথা মোবাইল ফোন ভিত্তিক হয়ে গেছে। গ্রাহকরা এখন অনেক কিছুর জন্যই ব্যাংকের ওয়েবসাইটে ঢুঁ মারতে পছন্দ করে। কিন্তু অনেক ব্যাংকের ওয়েবসাইট তথ্যবহুল নয়, আর হলেও বেকডেটেড তথ্য দেয়া থাকে, ওয়েবসাইট নিয়মিত হালনাগাদ করা হয় না। কিছু ব্যাংকের ওয়েবসাইটে ইএমআই ক্যালকুলেটর দেয়া আছে, কিন্তু তা সুদের চক্রবৃদ্ধি বা ডাউনপেমেন্ট বিবেচনায় নিয়ে ইএমআই হিসাব করতে পারে না। অনেক ব্যাংকের নিজস্ব কোনো মোবাইল এ্যাপ বা ফেসবুক ফ্যানপেইজ নেই। ফলে ব্যাংকের বিভিন্ন অফার বা পরিবর্তন যেমন- সুদ হারের হ্রাস বা বৃদ্ধি গ্রাহকরা জানতে পারে না। শাখায় এসে একজন গ্রাহক যদি জানতে চায়, মাসিক ৫ হাজার টাকা ১০ বছর মেয়াদে সঞ্চয় করলে মেয়াদান্তে গ্রাহক নীট কত টাকা পাবেন। এই হিসাবটি ব্যাংকার গ্রাহককে যথাযথভাবে দিতে পারেন না, কারণ ব্যাংকার সাহেব ট্যাক্স ইফেক্ট বুঝাতে পারলেও আবগারি শুল্ক ইফেক্ট বুঝাতে পারেন না। কারণ সময়ের সাথে সাথে গ্রাহকের হিসাবের স্থিতি যেমন বাড়বে, ঠিক তেমনি আবগারি শুল্ক আদায়ের পরিমাণও বাড়বে। ম্যানুয়ালি বা ক্যাল্কুলেটর টিপে যদি হিসাব করে বলতে হয়, তাহলে মশা মারতে কামান দাগার মত অবস্থা হয়ে যাবে। ব্যাংকের সিবিএস, ওয়েবসাইট, মোবাইল এ্যাপ-এ এসব প্রোগ্রাম দিয়ে রাখা উচিত, যাতে ব্যাংকাররা গ্রাহকদেরকে সহজেই পূর্ণাঙ্গ তথ্য দিয়ে বুঝাতে সমর্থ্য হন এবং গ্রাহকরা নিজেরাও নিজের কম্পিউটার বা মোবাইল ফোন ব্যবহার করে সহজেই এসব জিজ্ঞাসার উত্তর খোঁজে নিতে পারেন। অর্থ্যাৎ ব্যাংকারের কষা অংকের ফলাফল এবং গ্রাহকের কষা একই অংকের ফলাফল যদি অভিন্ন থাকে, তাহলেই ব্যাংক এবং ব্যাংকার উভয়েই হয়ে ওঠবেন গ্রাহক বান্ধব। (নিবন্ধটি ২১ মে ও ২২ মে ২০১৮ তারিখে শেয়ার বিজ পত্রিকায় প্রকাশিত হয়েছে)